Source: http://www.druckeria.ro/tag/mihai-dina/
Timestamp: 2020-08-07 17:56:38+00:00

Document:
mihai dina Archives - Druckeria
Sorin Brîndescu nu dă atenție problemelor de la CSM Râmnicu Vâlcea: „Poate fi cu două tăișuri pentru noi”
Politehnica Timișoara încheie anul 2016 cu un derby de clasament, sâmbătă, pe „Știința”, cu CSM Râmnicu Vâlcea. În cazul unui succes în duelul cu oltenii, alb-violeții vor ierna pe locul 14, la o distanță considerabilă de locurile retrogradabile. Pentru formația pregătită de Jerry Gane, meciul de la Timișoara ar putea însemna ultima apariție din acest sezon, în Zăvoi vorbindu-se chiar și despre desființare. Antrenorul alb-violeților, Sorin Brîndescu, spune însă că jucătorii săi nu au de ce să fie preocupați de problemele adversarului.
„Ar trebui să nu ne intereseze ceea ce se întâmplă la Vâlcea. Am discutat și cu băieții, să nu ne luăm după presă, după ce apare despre problemele echipelor adverse, ci să ne vedem strict de treaba noastră. E o chestiune cu două tăișuri, ar putea să apară o delăsare, o relaxare din partea noastră, deoarece întâlnim o echipă cu probleme și în cele 90 de minute să fim noi cei cu probleme. Iar prin primăvară, să se redreseze situația la ei, iar noi să rămânem fără puncte. Nu ne dorim acest lucru, mai mult decât atât și moral ar fi ca noi să ne dorim să câștigăm și să ne facem punctele pe teren, indiferent de problemele pe care le au celelalte echipe. Nu ne încântă faptul că ne salvăm de la retrogradare pentru că alte echipe se desființează. Mi-aș dori să ne salvăm pe munca noastră și pe realizările noastre”, a declarat Sorin Brîndescu.
Pentru tehnicianul polist, victoria e singura variantă în meciul cu CSM Râmnicu Vâlcea, mai ales că, în cazului unui succes, echipa va mai urca o treaptă în clasament.
„Va fi o partidă destul de dificilă, ținând că am avut un tur de campionat extrem de lung. Am început în august, băieții au muncit zi de zi, am ajuns la o stare de saturație, dar trebuie să strângem rândurile și să câștigăm acest joc. Ne dorim foarte mult victoria cu Vâlcea. E bine că suntem peste linie, dar și mai bine ar fi să fim cât mai departe de linie, iar acum avem șansa să depășim Vâlcea în clasament, în cazul unui succes”, a mai spus Brîndescu, antrenorul Politehnicii urmând să aibă întreg lotul la dispoziție pentru această întâlnire: „Sperăm să nu avem probleme de lot până la ora jocului. Ieri, ca de altfel toată săptămâna, toți băieții s-au antrenat normal. Sperăm ca toată lumea să fie aptă”.
În schimb, la CSM Râmnicu Vâlcea vor lipsi nume importante, pentru experimentații atacanți Florin Costea și Mihai Dina. Dacă primul e indisponibil din motive medicale, cel de-al doilea a părăsit în această săptămâna echipa, cu destinația Cipru, de unde a primit o ofertă de joc. Sorin Brîndescu spune însă că, indiferent de jucătorii cu care vor veni cei din Zăvoi, Politehnica trebuie să-și pună în aplicare propriul stil de joc.
„Noi am fost destul de eficienți atunci când am conștientizat că trebuie să ne apărăm cu toată echipa și să atacăm cu toată echipa. Când am făcut acest lucru bine, am avut și rezultate. Când am avut scăpări, am fost expuși și greșelilor, iar echipele adverse ne-au taxat, mai ales jucătorii valoroși pe care îi au celelalte echipe. La Vâlcea, nu știu exact cine vine și cine nu. Florin Costea știu că e accidentat, Dina a plecat de la echipă. Poate ne era mai la îndemână să îl anihilăm pe Dina, pentru că îl cunoșteam, ne-am duelat cu el și în tur. Dar să ne amintim că la ei a intrat în tur un jucător pe viteză, Ceapă, care din momentul în care a fost introdus, au apărut problemele la noi în plan defensiv. Vom vedea la ora jocului cât de eficienți reușim să fim”, a mai spus Brîndescu.
Partida Politehnica Timișoara – CSM Râmnicu Vâlcea va avea loc sâmbătă, de la ora 13:00, pe stadionul „Știința”. Meciul va fi transmis în format video pe site-ul radiotimisoara.ro.
Filed Under: Poli Timisoara, Stire de ultima ora Tagged With: csm ramnicu valcea, florin costea, mihai dina, politehnica timisoara, sorin brindescu, stiinta
Velcea, mulțumit de nou veniți: „S-au integrat rapid”
Valentin Velcea a tras primele concluzii după cantonamentul de 18 zile efectuat de ACS Poli în Antalya. Antrenorul alb-negrilor s-a arătat mulțumit de aportul celor două transferuri efectuate în această iarnă, Ovidiu Petre și Mihai Dina, anunțând că în zilele viitoare se va parafa înțelegerea și cu tânărul portar Eduard Pap, provenit de la școala de fotbal a lui Marcel Băban din Jimbolia.
Valentin Velcea se arată mulțumit de aportul adus de Ovidiu Petre și Mihai Dina, cele două noutăți de până acum din lotul lui ACS Poli. Tehnicianul divizionare secunde spune că are încredere totală în Petre, căruia i-a încredințat și banderola de căpitan, în vreme ce pe Mihai Dina îl așteaptă să-și regăsească apetitul ofensiv, el având de recuperat în ultimele săptămâni și la latura fizică.
„Cei doi s-au integrat rapid, sunt două profiluri de jucători diferite. Ovidiu Petre a cochetat și cu echipa națională, e un jucător inteligent și cu maturitate sportivă. El a dat o altă față echipă și, cu siguranță, își va pune amprenta asupra rezultatelor noastre. Dina a fost mai în urmă cu pregătirea fizică, a recunoscut chiar el că a avut o pauză și s-a readaptat puțin mai greu la efort. E un jucător care ne ține puțin în așteptare în ceea ce privește finalizarea și golul. Nu e ușor să schimbi grupul, să te adaptezi la cerințele unei echipe noi, nu e ușor te înțelegi din prima cu antrenorul și colegii. Dar e pe drumul bun, noi aveam mare nevoie de un atacant, iar deocamdată el este acela”, a declarat Velcea.
Tehnicianul lui ACS Poli a anunțat că în zilele viitoare se va bate palma cu Eduard Pap, tânărul portar de la Jimbolia aflat în ultimul timp în vizorul câtorva cluburi din străinătate și care a efectuat o parte a pregătirii cu FC Vaslui.
„Pap va semna zilele viitoare, situația lui e clarificată din toate punctele de vedere. Am discutat tot ce era de discutat cu el, urmează să îi trimitem contractul impresarului său, iar apoi să semneze. E doar o chestiune de timp. El e o soluție bună, mai ales că e un jucător sub 21 de ani”, a afirmat Velcea.
Odată cu venirea lui Pap, numărul portarilor de la ACS Poli ajunge la patru. Valentin Velcea spune însă că se tatonează varianta împrumutării lui Mihai Gherasim la o formație de ligă secundă, însă va lua o decizie abia peste câteva zile.
„E bine că există concurență, cine va apăra mai bine va juca. E bine că își dorește să joace la Timișoara și sunt convins că și-a dorit întotdeauna acest lucru, din discuțiile pe care le-am avut cu el. Probabil vom continua cu patru portari, vom face un sistem de rotație pentru ca toți să ia contact cu poarta. Există posibilitatea să împrumutăm unul dintre portari în Liga a II-a, suntem în discuții cu două echipe. Nu sunt încă hotărât, pentru că la această oră Pap nu a semnat încă, nu știu cum va evolua starea de sănătate a lui Gherasim, iar în condițiile în care îl am suspendat pe Kirev pentru prima etapă, trebuie să mai aștept”, a mai spus Velcea.
ACS Poli se pregătește de primul amical de la revenirea din Antalya. Miercuri, de la ora 15, alb-negrii vor înfrunta Vulturii Lugoj, pe terenul divizionarei C.
Filed Under: Fotbal Tm Tagged With: acs poli, eduard pap, fotbal timisoara, jimbolia, marcel baban, mihai dina, ovidiu petre, Valentin Velcea

References: CSM 
 CSM 
 CSM 
 CSM 
 CSM 
 csm